אבו עוביידה (חמאס)

חד'יפה סמיר עבדאללה אל-כחלות (בערבית: حذيفة سمير عبد الله الكحلوت, נולד ב-11 בפברואר 1985) או בכינויו אבו עוביידה (בערבית: أبو عبيدة), הוא דובר גדודי עז א-דין אל-קסאם, הזרוע הצבאית של ארגון הטרור הפלסטיני חמאס, מאז לפחות 2007.

"אבו עוביידה" נוהג להופיע תמיד עם כאפייה המכסה את פניו, ומסתיר את זהותו. דובר צה"ל חשף את שמו, תמונתו ופרטיו האישיים, אולם חמאס התכחש לכך.

== שם ==
שמו האמיתי של אבו עוביידה היה חסוי במשך זמן רב, עד שבמהלך מבצע צוק איתן חשף צה"ל את שמו האמיתי חד'יפה סמיר עבדאללה אל-כחלות ותמונתו, וכך גם את פרטיו האישיים<ref name=":0"></ref>. ב-25 באוקטובר 2023, במהלך מלחמת חרבות ברזל, דובר צה"ל פרסם שוב את שמו של אבו עוביידה<ref></ref>. מנגד טענו גדודי עז א-דין אל-קסאם שהאדם שבתמונה איננו אבו עוביידה, שהתמונה אינה תמונתו, ושהחשיפה בוצעה לצורך "איסוף מודיעין של האויב"<ref></ref>. 

הבחירה בשם הבדוי "אבו עוביידה" מתייחסת כנראה לאבו עוביידה בן אל-ג'ראח, אחד מעשרת מלוויו הראשונים של הנביא מוחמד, אשר שימש כמפקד של כוחות ח'ליפות ראשידון ואשר הוביל את הכיבושים של דמשק, ירושלים, חומס ושאר ערי הלבנט במהלך המאה ה-7.

== קורותיו ==
חד'יפה סמיר עבדאללה אל-כחלות נולד ב-11 בפברואר 1985<ref></ref> בכפר נעלייה שברצועת בעזה. כעת, לפי פרסומים, הוא חי בג'בלייה שבצפון-מזרח עזה<ref name=":0" />. ב-2013 קיבל תואר שני באוניברסיטה האיסלאמית בפקולטה ליסודות הדת<ref name=":0" />.

אבו עוביידה החל להופיע בתקשורת כבר ב-2002 כאחד מפעילי השטח המרכזיים של גדודי עז א-דין אל-קסאם. הוא אף נכח בכל מסיבות העיתונאים, ומעולם לא הופיע בפנים גלויות. לאחר ההתנתקות ב-2005 הוא קודם והפך לדובר הרשמי של הזרוע הצבאית של חמאס<ref name=":0" />.

הופעתו הפומבית הראשונה של אבו עוביידה בתקשורת כדובר הזרוע הצבאית הייתה ב-2006, כאשר הודיע על חטיפת החייל גלעד שליט. ביתו הופצץ לא אחת על-ידי ישראל בשנים 2008–2012 וכן במבצע צוק איתן ב-2014.<ref name=":0" />

לאורך סבבי ההסלמות השונים עם ישראל נהג אבו עוביידה לשחרר נאומים מוקלטים ובהם מסרים מאיימים<ref name=":0" />. ביוני 2020, בתגובה לתוכניות ישראליות לספח רשמית חלקים מיהודה ושומרון, הצהיר אבו עוביידה בתקשורת ש"כוחות ההתנגדות יגנו נאמנה על העם הפלסטיני". הוא תיאר את התוכניות הישראליות כ"הכרזת מלחמה".

במהלך מבצע שומר החומות הצהיר אבו עוביידה בתקשורת כי הפגיעה בתל אביב, ירושלים, דימונה, אשדוד, אשקלון ובאר שבע "קלה לנו אפילו יותר משתיית מים", והכריז כי "אין קווים אדומים בתגובה לתוקפנות". לאחר שהושג הסכם הפסקת אש, אמר: "בעזרת האל הצלחנו להשפיל את האויב, את ישותו השברירית ואת צבאו האכזרי".

בספטמבר 2021, לאחר שארבעה מתוך ששת הנמלטים מבית הסוהר גלבוע נעצרו מחדש על ידי ישראל, הצהיר אבו עוביידה בתקשורת כי לא יתקיימו חילופי שבויים עתידיים עם ישראל מבלי שהאסירים הנמלטים מבית הסוהר גלבוע ישוחררו.

בתגובה לקריאות בישראל לחסל את מנהיג חמאס יחיא סינוואר, הצהיר אבו עוביידה שאם יפגעו בסינואר, הפעולה תשחרר "רעידת אדמה אזורית ותגובה חסרת תקדים".

ביוני 2022 הצהיר אבו עוביידה בתקשורת כי מצבו הרפואי של אחד השבויים הישראלים בעזה הידרדר. מאוחר יותר פרסמו גדודי אל-קסאם סרטון המראה כי השבוי המדובר הוא הישאם א-סייד.

=== במלחמת חרבות ברזל ===
לאחר מתקפת הפתע על ישראל, החל אבו עוביידה לשגר איומים לעבר ישראל ולעדכן את עוקביו על המלחמה מעת לעת. בתקופה זו זינקה הפופולריות שלו בעולם הערבי ובקרב תומכי חמאס.

באוקטובר 2023, במהלך מלחמת חרבות ברזל, הצהיר אבו עוביידה בתקשורת שכל הפצצה ללא אזהרה מצד ישראל תיענה ברצח של בן ערובה. מראשית המלחמה הוציא הודעות יומיות, אך מאז ה-23 בנובמבר לא הופיע באופן פומבי. ב-16 בפברואר 2024 הופצה הקלטת קול של נאומו לאחר יותר מחודש<ref></ref>. ב-23 באפריל 2024 הוציא הודעה ביום ה-200 למלחמה בה אמר כי "הציונים מבולבלים"<ref></ref>.

== קישורים חיצוניים ==

* [https://www.youtube.com/watch?v=nQLiPgiqasE כתבנו מספר על הדובר רעול הפנים של חמאס אבו עוביידה], כאן 11 (לשעבר רשות השידור), סרטון באתר יוטיוב
* [https://www.youtube.com/watch?v=5-sXdma9qaQ מי הוא אבו-עוביידה?] סרטון באתר יוטיוב

==הערות שוליים==

קטגוריה:פעילי חמאס
קטגוריה:טרוריסטים פלסטינים
קטגוריה:חמאס: דוברים